Shavkat Mirziyoyev Ostonada Hindiston bosh vaziri bilan uchrashdi

Shavkat Mirziyoyev ShHTning Ostona sammiti doirasida Hindiston Respublikasi Bosh vaziri Narendra Modi bilan uchrashdi, deya xabar bermoqda O‘zA.

Davlat rahbari Hindiston Bosh vazirini ShHT sammitida Hindistonning mazkur xalqaro tashkilotga to‘laqonli a’zo sifatida qo‘shilishi to‘g‘risida qaror qabul qilinayotgani munosabati bilan tabrikladi.
Shavkat Mirziyoyev mazkur uchrashuv Hindiston Bosh vaziri Narendra Modining 2016-yil O‘zbekistonga amalga oshirgan tashrifi davomida erishilgan kelishuvlar ijrosini muhokama qilish va hamkorlikning istiqbollarini belgilab olish uchun yaxshi imkoniyat ekanini ta’kidladi.
Narendra Modi O‘zbekiston Hindistonni ShHTga a’zolikka qabul qilish to‘g‘risidagi taklifni qat’iy qo‘llab-quvvatlab kelgani uchun samimiy minnatdorlik bildirdi. Ushbu tarixiy voqea o‘zaro serqirra sheriklik munosabatlarini yanada rivojlantirish, xavfsizlikni ta’minlash, savdo-iqtisodiy va investitsiya sohalarida mintaqaviy hamkorlikni kengaytirish uchun yangi imkoniyatlar yaratishini qayd etdi.
Shavkat Mirziyoyevni O‘zbekiston Respublikasi Prezidenti etib saylangani bilan yana bir bor tabriklab, ikki mamlakat o‘rtasidagi mustahkam ishonchga asoslangan aloqalar bundan keyin ham rivojlanib borishiga ishonch bildirdi.
Uchrashuvda O‘zbekiston bilan Hindiston o‘rtasidagi munosabatlarni yanada kengaytirish masalalari muhokama qilindi.
Ayniqsa, siyosiy muloqotga alohida e’tibor qaratilayotgani ta’kidlandi. Tomonlar bundan buyon ham oliy va yuksak darajadagi aloqalarni faol rivojlantirish, muntazam siyosiy maslahatlar o‘tkazish, xalqaro tuzilmalar doirasida bir-birini qo‘llab-quvvatlash amaliyotini davom ettirishga tayyor ekanini bildirdi.
O‘zaro savdo-iqtisodiy hamkorlik masalalari ko‘rib chiqilar ekan, 2016-yilda ikki mamlakat o‘rtasidagi savdo aylanmasi 15 foiz o‘sib, 366 million AQSh dollarini tashkil qilgani ta’kidlandi. Biroq bu ko‘rsatkich ikki davlat imkoniyatlarini to‘liq aks ettirmaydi. O‘zbekiston bilan Hindiston o‘zaro savdo hajmini oshirish va tarkibini diversifikatsiya qilish uchun ulkan salohiyatga ega.
“Navoiy” erkin iqtisodiy zonasida “Minda” kompaniyasi bilan avtomobillar butlovchi buyumlarini ishlab chiqarish, “Novafarm” va “Ultra Xels Kear” kompaniyalari bilan Surxondaryo viloyatida dori-darmonlar va Toshkent viloyatida inyeksiya preparatlari ishlab chiqaradigan zamonaviy korxonalarning bunyod etilishi ikki davlat o‘rtasidagi investitsiyaviy hamkorlikka misol bo‘la oladi.
Birgalikda dasturiy mahsulotlar yaratish va telekommunikatsiya uskunalari ishlab chiqarish, meva-sabzavotlar, pilla va charmni chuqur qayta ishlash, eksport uchun tayyor mahsulotlar ishlab chiqarish, avtomobil ehtiyot qismlari, elektrotexnika mahsulotlari, maishiy kimyo tovarlari va o‘simliklarni himoya qilish vositalari ishlab chiqarish kabi sohalarda istiqbolli loyihalarni hamkorlikda amalga oshirish imkoniyatlari ham ko‘rib chiqildi.
O‘zbekiston Hindistonning faramatsevtika sohasida boy tajribasini inobatga olib, ushbu yo‘nalishda uzoq muddatli hamkorlikni amalga oshirishdan manfaatdor ekanini bildirdi.